b'\n_START_ARTICLE_\nHyperion (roman de Dan Simmons)\n_START_SECTION_\nIntriga\n_START_PARAGRAPH_\nOmenirea se afl\xc4\x83 pe marginea Armaghedonului, din cauza iminentului r\xc4\x83zboi cu Expulza\xc8\x9bii, post-oameni altera\xc8\x9bi genetic pentru a tr\xc4\x83i \xc3\xaen spa\xc8\x9biul cosmic. Salvarea omenirii poate veni din partea a \xc8\x99apte pelerini a c\xc4\x83ror experien\xc8\x9b\xc4\x83 unic\xc4\x83 ofer\xc4\x83 \xc3\xaen\xc8\x9belegerea enigmei neelucidate a Criptelor Timpului, localizate pe planeta Hyperion. Lipsa de \xc3\xaen\xc8\x9belepciune a omenirii a dus la distrugerea P\xc4\x83m\xc3\xa2ntului-mam\xc4\x83, aceast\xc4\x83 filozofie arogant\xc4\x83 fiind purtat\xc4\x83 mai departe spre stele, unde a ajuns \xc3\xaen fa\xc8\x9ba puternicei creaturi cunoscute sub numele de Shrike.\n_START_SECTION_\nCadru\n_START_PARAGRAPH_\nPovestea \xc3\xaencepe \xc3\xaen mijlocul ac\xc8\x9biunii. La peste 700 de ani dup\xc4\x83 secolul XXI, omenirea s-a r\xc4\x83sp\xc3\xa2ndit \xc3\xaen galaxie, \xc3\xaent\xc3\xa2i la bordul navelor echipate cu "propulsia Hawking" \xc8\x99i apoi, dup\xc4\x83 ce P\xc4\x83m\xc3\xa2ntul a fost distrus de un accident \xc8\x99tiin\xc8\x9bific (Marea Gre\xc8\x99eal\xc4\x83), prin ceea ce studia acel accident: singularit\xc4\x83\xc8\x9bile controlate cunoscute sub numele de "teleproiectoare", care permit c\xc4\x83l\xc4\x83toria instantanee \xc3\xaentre dou\xc4\x83 puncte separate de distan\xc8\x9be aparent nelimitate. Re\xc8\x9beaua de teleproiectare ("Web"-ul) a schimbat din temelii Hegemonia Omului (entitatea politic\xc4\x83 cu sediul pe planeta Tau Ceti Central care controleaz\xc4\x83 toate lumile din Web \xc8\x99i multe de dincolo de acesta), permi\xc8\x9b\xc3\xa2nd minuni de genul r\xc3\xa2ului Tethys \xe2\x80\x94 un r\xc3\xa2u care curge ne\xc3\xaentrerupt prin portalurile de teleproiectare pe suprafa\xc8\x9ba a zeci de planete. De asemenea, prin aceste portaluri trece \xc8\x99i tehnologia computerizat\xc4\x83 incredibil de avansat\xc4\x83 care sus\xc8\x9bine datasferele (o re\xc8\x9bea amintind de Internet ca structur\xc4\x83, dar mult mai avansat\xc4\x83), \xc3\xaen care se ascunde puternicul, atot-cunosc\xc4\x83torul \xc8\x99i insondabilul TehNucleu - o aglomerare vast\xc4\x83 a celor mai inteligente AI-uri care controleaz\xc4\x83 re\xc8\x9beaua de teleproiectare \xc8\x99i aproape orice \xc8\x9bine de \xc3\xaenalta tehnologie._NEWLINE_Hegemonia este o societate decadent\xc4\x83, care se bazeaz\xc4\x83 pe armata sa ("FOR\xc8\x9a\xc4\x82") pentru a \xc3\xaencorpora noi planete colonii \xc3\xaen Web, chiar \xc8\x99i f\xc4\x83r\xc4\x83 voia lor, \xc8\x99i pentru a ap\xc4\x83ra Hegemonia de atacurile Expulza\xc8\x9bilor, "barbari interstelari" cvasi-transumanii care se afl\xc4\x83 liberi dincolo de grani\xc8\x9bele Hegemoniei \xc8\x99i evit\xc4\x83 toate uneltele TehNucleului (\xc3\xaen special teleproiectoarele). Conducerea Hegemoniei este asigurat\xc4\x83 de un executiv consiliat de un reprezentant al TehNucleului, cuprinz\xc3\xa2nd "Totalitatea" (o democra\xc8\x9bie cu participare \xc3\xaen timp real, asem\xc4\x83n\xc4\x83toare unui forum web, facilitat\xc4\x83 de datasfera TehNucleului \xc8\x99 amintind de Althing-ul islandez \xc8\x99i senatorii ale\xc8\x99i de Totalitate. \xc3\x8ens\xc4\x83 sfaturile \xc8\x99i previziunile TehNucleului sunt date peste cap de structurile misterioase \xc8\x99i de creatura de pe \xc3\xaendep\xc4\x83rtata colonie Hyperion (numit\xc4\x83 dup\xc4\x83 poezia lui John Keats) - Criptele Timpului \xc8\x99i, respectiv, Shrike - care au fost trimise \xc3\xaenapoi \xc3\xaen timp de o fac\xc8\x9biune necunoscut\xc4\x83 c\xc4\x83reia nu i se \xc8\x99tiu motivele. Mai mult, Expulza\xc8\x9bii sunt preocupa\xc8\x9bi de mult\xc4\x83 vreme de Hyperion, iar invazia lor \xc3\xaendelung pl\xc4\x83nuit\xc4\x83 este iminent\xc4\x83._NEWLINE_\xc3\x8en acest cadru turbulent \xc3\xae\xc8\x99i fac apari\xc8\x9bia cei care vor fi ultimii \xc8\x99apte pelerini care vor c\xc4\x83l\xc4\x83tori c\xc4\x83tre Criptele Timpului \xc8\x99i c\xc4\x83tre Shrike, fiecare pentru a cere \xc3\xaendeplinirea unei dorin\xc8\x9be. Fiecare are propriile motive pentru a-l c\xc4\x83uta pe Shrike, legate de iminenta criz\xc4\x83. Primul care apare \xc3\xaen roman este Consulul, fost ambasador al Hegemoniei pe Hyperion, acum retras la bordul navei sale private (lucru rar \xc3\xaentr-o civiliza\xc8\x9bie care folose\xc8\x99te teleproiectarea), care prime\xc8\x99te un mesaj sperlumic (un mediu \xc3\xaen care mesajele sunt trimise prin tahioni) de la actualul Director Executiv al Hegemoniei, Meina Gladstone. Ea \xc3\xaei cere s\xc4\x83 se \xc3\xaembarce la bordul unei nave-arbore a Templierilor care a fost desemnat\xc4\x83 s\xc4\x83 transporte pelerinii spre Hyperion \xc8\x99i s\xc4\x83 evacueze locuitorii planetei \xc3\xaenainte de izbucnirea conflictului; Gladstone \xc3\xael informeaz\xc4\x83 \xc8\x99i despre faptul c\xc4\x83 printre pelerini se ascunde un agent al Expulza\xc8\x9bilor._NEWLINE_Pelerinii se \xc3\xaent\xc3\xa2lnesc la bordul navei-arbore, dup\xc4\x83 ce sunt readu\xc8\x99i la via\xc8\x9b\xc4\x83 din somnul criogenic; ei decid s\xc4\x83 \xc3\xae\xc8\x99i \xc3\xaemp\xc4\x83rt\xc4\x83\xc8\x99easc\xc4\x83 unii altora pove\xc8\x99tile, at\xc3\xa2t pentru a face lunga c\xc4\x83l\xc4\x83torie c\xc4\x83tre Cripte s\xc4\x83 treac\xc4\x83 mai u\xc8\x99or, c\xc3\xa2t \xc8\x99i pentru a se cunoa\xc8\x99te mai bine. Prin tragere la sor\xc8\x9bi, primul care ajunge s\xc4\x83 \xc3\xae\xc8\x99i spun\xc4\x83 povestea este t\xc3\xa2n\xc4\x83rul preot al muribundei religii catolice, p\xc4\x83rintele Lenar Hoyt.\n_START_SECTION_\nPovestirea preotului: "Omul care a strigat Dumnezeu"\n_START_PARAGRAPH_\nPovestea p\xc4\x83rintului Lenar Hoyt \xc3\xaencepe pe Pacem, lumea catolic\xc4\x83 \xc3\xaen care a crescut. El este trimis s\xc4\x83 \xc3\xael g\xc4\x83seasc\xc4\x83 pe p\xc4\x83rintele Paul Dur\xc3\xa9, un teolog iezuit, arheolog, etnolog \xc8\x99i discipol al lui Teilhard de Chardin, care a plecat cu patru ani \xc3\xaen urm\xc4\x83 pe planeta Hyperion pentru a \xc3\xaenfiin\xc8\x9ba o sta\xc8\x9biune de cercet\xc4\x83ri etnologice \xc3\xaen Falie, unde se zvone\xc8\x99te c\xc4\x83 ar tr\xc4\x83i antica civiliza\xc8\x9bie bikura. Hoyt g\xc4\x83se\xc8\x99te jurnalul lui Paul Dur\xc3\xa9, \xc3\xaen care acesta poveste\xc8\x99te periplul s\xc4\x83u printre bikura._NEWLINE_Bikura sunt infecta\xc8\x9bi cu un parazit numit cruciform, care r\xc4\x83m\xc3\xa2ne permanent \xc3\xaencrustat \xc3\xaen pieptul victimei, de\xc8\x9bin\xc3\xa2nd toate informa\xc8\x9biile despre ea. Asta permite reconstruc\xc8\x9bia trupului dup\xc4\x83 moarte, \xc3\xaenl\xc4\x83tur\xc3\xa2nd necesitatea procreerii. Acceptat printre ei deoarece poart\xc4\x83 la g\xc3\xa2t un crucifix, p\xc4\x83rintele este dus \xc3\xaen cele din urm\xc4\x83 \xc3\xaen labirinturile planetei, unde \xc3\xael vede pe Shrike \xc8\x99i \xc3\xaei este implantat un cruciform. Acesta are \xc8\x99i rolul de a-l \xc3\xaempiedica pe p\xc4\x83rinte s\xc4\x83 evadeze, d\xc3\xa2ndu-i dureri insuportabile. Hoyt \xc3\xael g\xc4\x83se\xc8\x99te dup\xc4\x83 \xc8\x99apte ani, legat de un copac electric Tesla, \xc3\xaentr-un ciclu continuu moarte-rena\xc8\x99tere \xc8\x99i \xc3\xaei preia cruciformul, al\xc4\x83turi de cel care i-a fost deja implantat. Cruciformul dublu \xc3\xael face pe Hoyt s\xc4\x83 se simt\xc4\x83 foarte r\xc4\x83u, chiar \xc8\x99i folosind medica\xc8\x9bia care reduce durerea, motiv pentru care acesta caut\xc4\x83 ajutorul lui Shrike.\n_START_SECTION_\nPovestirea soldatului: Aman\xc8\x9bii r\xc4\x83zboiului\n_START_PARAGRAPH_\nDup\xc4\x83 aterizarea pe Hyperion \xc8\x99i evitarea lin\xc8\x99ajului din partea mul\xc8\x9bimii care dorea s\xc4\x83 m\xc4\x83cel\xc4\x83reasc\xc4\x83 pe oricine are leg\xc4\x83tur\xc4\x83 cu Shrike, pelerinii se \xc3\xaembarc\xc4\x83 pe barja Benares (construit\xc4\x83 pe Vechiul P\xc4\x83m\xc3\xa2nt \xc3\xaenaintea Marii Gre\xc8\x99eli) care \xc3\xaei duce \xc3\xaen amontele r\xc3\xa2ului. La bordul barjei, colonelul Fedmahn Kassad \xc3\xae\xc8\x99i deap\xc4\x83n\xc4\x83 povestea care \xc3\xaencepe \xc3\xaen zilele antrenamentului s\xc4\x83u \xc3\xaen cadrul Academiei FOR\xc8\x9a\xc4\x82. \xc3\x8en timpul unei simul\xc4\x83ri extrem de detaliate a B\xc4\x83t\xc4\x83liei de la Azincourt, Kassad este salvat de misterioasa Moneta, cei doi devenind aman\xc8\x9bi. Ulterior, cei doi se \xc3\xaent\xc3\xa2lnesc \xc3\xaen mod repetat \xc3\xaen simulr\xc4\x83rile RIT:\xc8\x98CO, p\xc3\xa2n\xc4\x83 \xc3\xaen ultimul an al lui Kassad la Academie, c\xc3\xa2nd el este trimis \xc3\xaen misiune pe Maui-Leg\xc4\x83m\xc3\xa2ntul, care refuta s\xc4\x83 intre \xc3\xaen Web. Moneta nu mai revine p\xc3\xa2n\xc4\x83 c\xc3\xa2nd el nu devine celebru (sau infam) \xc3\xaen fanatica lume de\xc8\x99ertic\xc4\x83 musulman\xc4\x83 Qom-Riyadh, prin executarea a 15.000 de conduc\xc4\x83tori ai unui jihad brutal care luaser\xc4\x83 ostateci mii de cet\xc4\x83\xc8\x9beni ai Hegemoniei._NEWLINE_Urm\xc4\x83toarea ac\xc8\x9biune r\xc4\x83sun\xc4\x83toare a lui Kassad este \xc3\xaempotriva Expulza\xc8\x9bilor care au invadat Noua Bressie, masacr\xc3\xa2ndu-i locuitorii. R\xc4\x83nit, Kassad fuge pe Hyperion cu o navet\xc4\x83, unde \xc3\xaei \xc3\xaent\xc3\xa2lne\xc8\x99te pe Shrike \xc8\x99i pe Moneta. Femeia \xc3\xael \xc3\xaengrije\xc8\x99te, iar Shrike le ofer\xc4\x83 celor doi un exemplu al modului \xc3\xaen care poate controla timpul. \xc3\x8empreun\xc4\x83, cei trei \xc3\xaei \xc3\xaenving pe Expulza\xc8\x9bi, iar Kassad afl\xc4\x83 c\xc4\x83 Moneta/Shrike vrea s\xc4\x83 \xc3\xael foloseasc\xc4\x83 pentru a porni un r\xc4\x83zboi interstelar \xc3\xaen care vor muri milioane. Kassad evadeaz\xc4\x83 \xc8\x99i revine \xc3\xaen Web, demision\xc3\xa2nd din FOR\xc8\x9a\xc4\x82 \xc8\x99i devenind un activist anti-r\xc4\x83zboi. Scopul pelerinajului s\xc4\x83u este de a-i g\xc4\x83si pe Moneta \xc8\x99i pe Shrike \xc8\x99i s\xc4\x83 \xc3\xaei omoare.\n_START_SECTION_\nPovestirea poetului: "C\xc3\xa2nturile Hyperion"\n_START_PARAGRAPH_\nUrmeaz\xc4\x83 povestirea lui Martin Silenus, care \xc3\xaencepe cu un interludiu descriind tentativa Tristului Rege Billy de a crea un regat al arti\xc8\x99tilor pe pu\xc8\x9bin-populata (pe atunci) planet\xc4\x83 Hyperion, dar revine repede la originile sale de descendent bogat al unei case nord-americane din vremea Marii Gre\xc8\x99eli. Silenus se perfec\xc8\x9bioneaz\xc4\x83 \xc3\xaen arta poeziei, dar este nevoit s\xc4\x83 \xc3\xae\xc8\x99i \xc3\xaentrerup\xc4\x83 preg\xc4\x83tirea atunci c\xc3\xa2nd gaura neagr\xc4\x83 a Echipei Kiev \xc3\xaenghite P\xc4\x83m\xc3\xa2ntul._NEWLINE_R\xc4\x83mas f\xc4\x83r\xc4\x83 familie, cu averea confiscat\xc4\x83 de Hegemonie \xc8\x99i cu creierul afectat de c\xc4\x83l\xc4\x83toria spre un alt sistem planetar, Silenus este nevoit s\xc4\x83 presteze munci necalificate. \xc3\x8en timp, el redevine capabil s\xc4\x83 vorbeasc\xc4\x83 \xc8\x99i \xc3\xaencepe s\xc4\x83 lucreze la C\xc3\xa2nturile Hyperion, o oper\xc4\x83 \xc3\xaenceput\xc4\x83 sub forma unei parodii la celebra poeziei a lui Keats, dar care se transform\xc4\x83 \xc3\xaen dou\xc4\x83 opere: o relatare a vie\xc8\x9bii lui Silenus \xc8\x99i o titanomahii \xc3\xaen care Hegemonia omului preia rolul titanilor, iar TehNucleul pe cel al olimpienilor. Manuscrisul ultimei opere este publicat cu titlul "P\xc4\x83m\xc3\xa2ntul muribund" (o referire direct\xc4\x83 la seria Dying Earth a lui Jack Vance) \xc8\x99i devine un mare succes, transform\xc3\xa2ndu-l \xc3\xaen milionar._NEWLINE_Silenus se ded\xc4\x83 unei vie\xc8\x9bi decadente, care \xc3\xael ruineaz\xc4\x83. El i se al\xc4\x83tur\xc4\x83 Tristului Rege Billy, care a pus pe Hyperion bazele Ora\xc8\x99ului Poe\xc8\x9bilor, relu\xc3\xa2ndu-\xc8\x99i munca la "C\xc3\xa2nturile Hyperion", cu sprijinul muzei care se dovede\xc8\x99te a fi Shrike. Ora\xc8\x99ul Poe\xc8\x9bilor e r\xc4\x83v\xc4\x83\xc8\x99it de crime, toate legate de poemul la care lucreaz\xc4\x83. Acest lucru \xc3\xael determin\xc4\x83 pe Tristul Rege Billy s\xc4\x83 \xc3\xael acuze c\xc4\x83, scriindu-\xc8\x99i poemul, este responsabil pentru crime \xc8\x99i s\xc4\x83 \xc3\xaencerce s\xc4\x83 distrug\xc4\x83 manuscrisul. \xc3\x8en confruntarea dintre cei doi \xc3\xae\xc8\x99i face apari\xc8\x9bia Shrike, care \xc3\xael ucide pe Tristul Rege Billy, ad\xc4\x83ug\xc3\xa2ndu-l copacului s\xc4\x83u legendar. Silenus pleac\xc4\x83 de pe Hyperion, lu\xc3\xa2nd cu el manuscrisul. Scopul actualului pelerinaj este de a primi ajutorul lui Shrike pentru terminarea poemului.\n_START_SECTION_\nPovestirea c\xc4\x83rturarului: Gustul r\xc3\xa2ului Lethe este amar\n_START_PARAGRAPH_\nC\xc4\x83l\xc4\x83toria pelerinilor pe Benares ia sf\xc3\xa2r\xc8\x99it la Margine, \xc3\xaenaintea imensului \xc8\x99i periculosului Ocean de Iarb\xc4\x83. Dup\xc4\x83 ce se \xc3\xaembarc\xc4\x83 la bordul unei goelete-eoliane, Sol Weintraub, academicianul evreu, \xc3\xae\xc8\x99i spune povestea._NEWLINE_Sol Weintraub fusese profesor de etic\xc4\x83pe Lumea lui Barnard, a doua colonie fondat\xc4\x83 de Vechiul P\xc4\x83m\xc3\xa2nt. \xc3\x8empreun\xc4\x83 cu so\xc8\x9bia sa, Sarai, are o fiic\xc4\x83, Rachel, ale c\xc4\x83rei studii post-universitare de arheologie o poart\xc4\x83 c\xc4\x83tre Criptele Timpului de pe Hyperion. Acolo \xc3\xae\xc8\x99i face apari\xc8\x9bia Shrike, \xc3\xaen mijlocul unui c\xc3\xa2mp anti-entropic". Rachel scap\xc4\x83 cu via\xc8\x9b\xc4\x83 dar este contaminat\xc4\x83 cu "maladia lui Merlin" (dup\xc4\x83 The Once and Future King a lui T.H. White), care o face s\xc4\x83 \xc3\xaentinereasc\xc4\x83 \xc3\xaen fiecare zi, pierz\xc3\xa2ndu-\xc8\x99i amintirea evenimentelor care au urmat dup\xc4\x83 acea zi \xc3\xaen cronologia normal\xc4\x83 a vie\xc8\x9bii ei. P\xc4\x83rin\xc8\x9bii ei nu precupe\xc8\x9besc niciun efort pentru a o vindeca, iar Sol este chinui de un vis \xc3\xaen care i se ordon\xc4\x83 s\xc4\x83 se duc\xc4\x83 pe Rachel, eveniment similar celui pe care a trebuit s\xc4\x83 \xc3\xael fac\xc4\x83 Avraam cu fiul s\xc4\x83u, Isaac._NEWLINE_Sarai moare \xc8\x99i, tot mai \xc3\xaengrijorat de ce se va \xc3\xaent\xc3\xa2mpla cu Rachel c\xc3\xa2nd va atinge momentul na\xc8\x99terii, Sol porne\xc8\x99te o campanie mass-media care s\xc4\x83 for\xc8\x9beze Biserica lui Shrike s\xc4\x83 \xc3\xaei permit\xc4\x83 s\xc4\x83 plece \xc3\xaen pelerinaj cu fiica lui, cer\xc3\xa2ndu-i lui Shrike s\xc4\x83 o vindece. PErmisiunea \xc3\xaei este acordat\xc4\x83 cu c\xc3\xa2teva s\xc4\x83pt\xc4\x83m\xc3\xa2ni \xc3\xaenainte ca Rachel s\xc4\x83 ating\xc4\x83 momentul na\xc8\x99terii.\n_START_SECTION_\nPovestirea detectivului: R\xc4\x83mas-bun pe vecie\n_START_PARAGRAPH_\nC\xc4\x83pitanul Het Masteen dispare, iar Lenar Hoyt descoper\xc4\x83 s\xc3\xa2nge prin camera acestuia. \xc3\x8en urma lui r\xc4\x83m\xc3\xa2n c\xc3\xa2teva posesiuni Templiere \xc8\x99i un cub Moebius, care, dup\xc4\x83 cum b\xc4\x83nuie\xc8\x99te Kassad, con\xc8\x9bine un mic "erg" - o form\xc4\x83 de via\xc8\x9b\xc4\x83 pe baz\xc4\x83 de siliciu cvasi-telepatic\xc4\x83, capabil\xc4\x83 s\xc4\x83 genereze \xc8\x99i s\xc4\x83 controleze c\xc3\xa2mpuri de for\xc8\x9b\xc4\x83 extreme. Templierii \xc3\xaei folosesc pentru a proteja \xc8\x99i propulsa navele-arbore \xc8\x99i se presupune c\xc4\x83 Masteen inten\xc8\x9biona s\xc4\x83 \xc3\xael foloeasc\xc4\x83 \xc3\xaempotriva lui Shrike. Pentru a \xc3\xaenr\xc4\x83ut\xc4\x83\xc8\x9bii lucrurile, se pare c\xc4\x83 nava-arbore cu care au venit pe Hyperion, Yggdrasill, a fost distrus\xc4\x83 de Expulza\xc8\x9bi \xc3\xaen noaptea precedent\xc4\x83, \xc3\xaen timpul luptei lor cu FOR\xc8\x9aA:spa\xc8\x9biu._NEWLINE_Pelerinii \xc3\xae\xc8\x99i continu\xc4\x83 c\xc4\x83l\xc4\x83toria peste mun\xc8\x9bi, iar Brawne Lamia \xc3\xae\xc8\x99i spune povestea, al c\xc4\x83rei titlu e posibil s\xc4\x83 fie luat mai cur\xc3\xa2nd din romanul poli\xc8\x9bist omonim al lui Raymond Chandler av\xc3\xa2ndu-l ca personaj principal pe Philip Marlowe._NEWLINE_Brawne Lamia, fiica unui Senator al Totalit\xc4\x83\xc8\x9bii, evit\xc4\x83 politica pentru o via\xc8\x9b\xc4\x83 de detectiv particular dup\xc4\x83 aparenta sinucidere a tat\xc4\x83lui ei (\xc3\xaent\xc3\xa2mplat\xc4\x83 la pu\xc8\x9bin timp dup\xc4\x83 ce pe atunci t\xc3\xa2n\xc4\x83ra senatoare Meina Gladstone propusese \xc3\xaencorporarea Hyperionului \xc3\xaen Web). Ea este angajat\xc4\x83 de Johnny, care \xc3\xaei cere s\xc4\x83-i investigheze propria moarte. El este un "cibrid" - un corp uman clonat controlat de inteligen\xc8\x9ba TehNucleului prin implanturi electronice - fiind clona faimosului poet romantic John Keats, IA-ul care \xc3\xael controleaz\xc4\x83 fiind programat s\xc4\x83 aib\xc4\x83 personalitatea \xc8\x99i amintirile lui Keats pe c\xc3\xa2t de bine au putut fi reconstruite din informa\xc8\x9biile p\xc4\x83strate \xc8\x99i din extrapol\xc4\x83rile Nucleului._NEWLINE_IA-ul lui Johnny a fost asasinat \xc3\xaen TehNucleu \xc8\x99i un backup al ei nu a putut fi pus online pentru un minut \xc3\xaentreg, din amintirile sale disp\xc4\x83nd datele din cinci zile; aparent, scopul atacului a fost tocmai aceast\xc4\x83 amnezie limitat\xc4\x83. \xc3\x8en timpul anchetei sale, Lamia descoper\xc4\x83 mai multe fire, dar niciunul nu o conduce la rezultatul final. \xc3\x8en cele din urm\xc4\x83, Johnny propune distrugerea personalit\xc4\x83\xc8\x9bii sale AI, moment \xc3\xaen care TehNucleul ar fi vulnerabil pentru o scurt\xc4\x83 perioad\xc4\x83 de timp, put\xc3\xa2ndu-se p\xc4\x83trunde \xc3\xaen el \xc8\x99i fura date - iar Jhnny \xc8\x99tie exact de date vrea s\xc4\x83 fure pentru a-\xc8\x99i \xc3\xaen\xc8\x9belege mai bine locul \xc3\xaen TehNucleu \xc8\x99i motivele existen\xc8\x9bei sale. Pentru aceast\xc4\x83 intruziune suicidal\xc4\x83, Lamia apeleaz\xc4\x83 la o veche cuno\xc8\x99tin\xc8\x9b\xc4\x83, BB. Acesta moare \xc3\xaen timpul misiunii, iar Lamia abia supravie\xc8\x9buie\xc8\x99te, dar afl\xc4\x83 ceea ce dorea: TehNucleul nu este monolitul care se credea a fi, ci e divizat \xc3\xaen trei fac\xc8\x9biuni (Stabilele, Volatilele \xc8\x99i Esen\xc8\x9bialele) \xc3\xaen jurul celor dou\xc4\x83 axe ale ac\xc8\x9biunilor legate de umanitate \xc8\x99i al proiectului "Inteligen\xc8\x9bei Finale". Proiectul "IF" este pasul logic al \xc3\xaembun\xc4\x83t\xc4\x83\xc8\x9birii constante a AI-urilor, scopul final fiind de a crea o inteligen\xc8\x9b\xc4\x83 at\xc3\xa2t de puternic\xc4\x83, de atotcunosc\xc4\x83toare, cu o putere de calcul at\xc3\xa2t de uria\xc8\x99\xc4\x83, \xc3\xaenc\xc3\xa2t nu se poate concepe ceva superior. IF ar fi omniscient\xc4\x83 \xc8\x99i omnipotent\xc4\x83 - Dumnezeu, cu alte cuvinte - dar fac\xc8\x9biunile au p\xc4\x83reri diferite legate de abordarea proiectului._NEWLINE_Johnny \xc8\x99i Lamia sunt urm\xc4\x83ri\xc8\x9bi acum pe \xc3\xaentreg cuprinsul Web-ului \xc8\x99i, \xc3\xaenainte de a muri, cibridul \xc3\xae\xc8\x99i transfer\xc4\x83 con\xc8\x99tiin\xc8\x9ba \xc3\xaen femeie, cu ajutorul unui implant (o bucl\xc4\x83 Schr\xc3\xb6n, un dispozitiv fictiv cu o imens\xc4\x83 capacitate de stocare). \xc3\x8ens\xc4\x83rcinat\xc4\x83 cu Johnny \xc8\x99i considerat\xc4\x83 de Biserica lui Shrike "mama salv\xc4\x83rii noastre", Lamia se \xc3\xaembarc\xc4\x83 pe Yggdrasil.\n_START_SECTION_\nPovestea Consulului: Reamintind-o pe Siri\n_START_PARAGRAPH_\nC\xc3\xa2nd ajung la Donjonul Cronos, pelerinii nu sunt \xc3\xaent\xc3\xa2mpina\xc8\x9bi de nimeni, dar v\xc4\x83d o persoan\xc4\x83 \xc3\xaen rob\xc4\x83, asem\xc4\x83n\xc4\x83toare lui Het Masteen, fugind spre Criptele Timpului. Consulul \xc3\xae\xc8\x99i spune \xc8\x99i el povestea, dar pentru a face asta relateaz\xc4\x83 \xc3\xaent\xc3\xa2i o alta (o copie nemodificat\xc4\x83 a povestirii "Remembering Siri" ap\xc4\x83rut\xc4\x83 \xc3\xaen Prayers to Broken Stones, despre care Simmons men\xc8\x9bioneaz\xc4\x83 c\xc4\x83 a oferit s\xc4\x83m\xc3\xa2n\xc8\x9ba \xc3\xaen jurul c\xc4\x83reia au fost create Hyperion \xc8\x99i C\xc4\x83derea lui Hyperion)._NEWLINE_Bunicii Consulului au fost Merin Aspic (de pe Lusus) \xc8\x99i Siri (de pe frumoasa lume oceanic\xc4\x83 Maui-Leg\xc4\x83m\xc3\xa2ntul). Aspic a semnat un contract pe termen lung de a face o serie de c\xc4\x83l\xc4\x83tori pe Maui-Leg\xc4\x83m\xc3\xa2ntul pentru a construi un teleproiector (cu toate implica\xc8\x9biile date de pierderea anilor din cauza dilat\xc4\x83rii relativiste a timpului) care s\xc4\x83 lege planeta cu restul Webului. Aici o cunoa\xc8\x99te pe Siri, de care se \xc3\xaendr\xc4\x83goste\xc8\x99te. C\xc3\xa2nd prietenul s\xc4\x83u este ucis de un fanatic de pe Maui, Aspic \xc3\xaei r\xc4\x83zbun\xc4\x83 moartea, fiind consemnat la bord \xc8\x99i trimis \xc3\xaenapoi \xc3\xaen Web (evenimentele reprezint\xc4\x83 o paralel\xc4\x83 a celor din Romeo \xc8\x99i Julieta)._NEWLINE_Cei doi devin legende locale, \xc3\xaen amintirea desp\xc4\x83r\xc8\x9biri lor scriindu-se poezii \xc8\x99i \xc8\x9bin\xc3\xa2ndu-se festivaluri. Siri \xc8\x99i Merin se mai \xc3\xaent\xc3\xa2lnesc de cinci ori \xc8\x99i, \xc3\xaen timp ce Siri \xc3\xaemb\xc4\x83tr\xc3\xa2ne\xc8\x99te normal, pentru Merin timpul trece mult mai \xc3\xaencet, diferen\xc8\x9ba dintre ei cresc\xc3\xa2nd continuu. C\xc3\xa2nd sose\xc8\x99te pe Maui pentru a \xc8\x99asea oar\xc4\x83, Merin afl\xc4\x83 c\xc4\x83 Siri a murit de b\xc4\x83tr\xc3\xa2ne\xc8\x9be. Teleproiectorul e gata, oamenii Webului invadeaz\xc4\x83 Maui, dezechilibr\xc3\xa2ndu-i ecologia, ceea ce \xc3\xael determin\xc4\x83 pe Merin s\xc4\x83 saboteze dispozitivul, \xc3\xaencep\xc3\xa2nd o rezisten\xc8\x9b\xc4\x83 f\xc4\x83r\xc4\x83 speran\xc8\x9b\xc4\x83 \xc3\xaen fa\xc8\x9ba FOR\xc8\x9aEI, cunoscut\xc4\x83 sub numele de "R\xc4\x83zboiul lui Siri"._NEWLINE_Odat\xc4\x83 cu \xc3\xaenfr\xc3\xa2ngerea rebeliunii, FOR\xc8\x9aA distruge ecologia planetei mult mai violent dec\xc3\xa2t o f\xc4\x83cuser\xc4\x83 p\xc3\xa2n\xc4\x83 atunci coloni\xc8\x99tii: delfinii mor, la fel ca \xc8\x99i o mare parte a coloni\xc8\x99tilor originali de pe Maui-Leg\xc4\x83m\xc3\xa2ntul. Merin \xc3\xael convinge pe nepotul s\xc4\x83u s\xc4\x83 se al\xc4\x83ture Hegemoniei, iar acesta va a\xc8\x99tepta prima ocazie pentru a-\xc8\x99i r\xc4\x83zbuna lumea distrus\xc4\x83. Oportunitatea apare atunci c\xc3\xa2nd este trimis ca agent \xc3\xaen s\xc3\xa2nul Expulza\xc8\x9bilor, dar Consulul pare a-i tr\xc4\x83da \xc8\x99i pe ace\xc8\x99tia c\xc3\xa2nd activeaz\xc4\x83 prematur dispozitivul care-l poate eliberat pe Shrike din Criptele Timupului. Gestul vine ca urmare a dovezilor incontestabile ale Expulza\xc8\x9bilor referitoare la faptul c\xc4\x83 Marea Gre\xc8\x99eal\xc4\x83 care a distrus Vechiul P\xc4\x83m\xc3\xa2nt este, de fapt, opera calculat\xc4\x83 a Nucleului \xc8\x99i a Hegemoniei, aceasta din urm\xc4\x83 depun\xc3\xa2nd toate eforturile pentru a distruge orice specie care ar putea rivaliza cu omul. Consulul \xc8\x99tie c\xc4\x83 TehNucleul se teme de Expulza\xc8\x9bi, pe care nu \xc3\xaei poate controla, \xc8\x99i folose\xc8\x99te sistemul Hyperion pe post de momeal\xc4\x83 pentru a-i elimina._NEWLINE_\xc3\x8en diminea\xc8\x9ba urm\xc4\x83toare, pelerinii pornesc dinspre Donjonul Cronos c\xc4\x83tre Criptele Timpului, c\xc3\xa2nt\xc3\xa2nd "We\'re Off to See the Wizard" din Vr\xc4\x83jitorul din Oz.'